لكارطة د كورة (بالنݣليزية: Penalty card، بلعربية: بطاقة جزاء) فالرياضة د كورة هي دوزان ديال التحكيم كايخدّمو لحكم باش يوقف شي كوايري عند حدو إلا طغا فالتيران وكتّر من لغلاط ولمخالفات اللي يقدّو يضرّو اللعابة لوخرين أولّا يأترو فالنتيجة ديال لماطش. أول حكم خدم بالسيستيم ديال لكارطات هو لحكم كين أستن فكاس لعالم د 1966، وكانت ديك الساعة الصفرة كاتعني للكوايري "وقف إلا قدرتي"، ولحمرة "وقف ودابا"، وكان لحكم كايهزهوم قبل مايهضر معا اللعّاب. لمعنى ديال لكارطات اللي كاين دابا (الصفرة تنبيه ولحمرة طرد) بان أول مرّة فكاس لعالم د 1970 فلميكسيك. فلكورة كاينين جوج ديال اللوان فلكارطات: الصفر ولحمر. فاش لحكم كايهز الصفرة على شي كوايري، كايكون هاداك غير تنبيه ليه على شي غلط دارو. فاش كايعاود لكوايري يدير لغلط مرّة خرة أولا كايدير غلط آخور، كايهز عليه لحكم كارطة باللون لحمر، واللي كاتعني باللي داك اللعّاب خاصو يخرج من التيران. لكوايري اللي تجمعو عليه بزاف ديال الصفرة كاتوقّفو لجاميعة د كورة لواحد لعدد ديال لميطشان. هاد لعدد كايختالف على حساب لجاميعات ولمنافسات.